Document ID: 32012R0418

REGULAMENTUL DE PUNERE ÎN APLICARE (UE) NR. 418/2012 AL COMISIEI
din 16 mai 2012
de modificare a Regulamentului (CE) nr. 376/2008 în ceea ce privește obligațiile privind licențele pentru anumite produse agricole și de modificare a Regulamentului (CE) nr. 1342/2003 în ceea ce privește transferul drepturilor care decurg din licențele pentru orezul și cerealele importate în cadrul contingentelor tarifare
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 134 și articolul 161 aliniatul (3), coroborate cu articolul 4,
întrucât:
(1)
În conformitate cu articolele 130 și 161 din Regulamentul (CE) nr. 1234/2007, pentru a gestiona importurile și exporturile, Comisiei i s-a conferit competența de a stabili produsele pentru care importul sau exportul fac obiectul prezentării unei licențe. Atunci când evaluează necesitatea unui sistem de licențe, Comisia trebuie să țină cont de instrumentele adecvate de gestionare a piețelor, mai ales în ceea ce privește monitorizarea importurilor sau a exporturilor.
(2)
Articolul 1 alineatul (2) litera (a) punctul (i) din Regulamentul (CE) nr. 376/2008 al Comisiei din 23 aprilie 2008 de stabilire a normelor comune de aplicare a sistemului de licențe de import și export și de certificate de fixare în avans pentru produsele agricole (2), coroborat cu partea I secțiunea A din anexa II la respectivul regulament, prevede obligația de emitere a licențelor atât pentru importurile de, printre altele, grâu dur, inclusiv pentru produsele importate în cadrul contingentelor tarifare menționate la articolul 1 alineatul (2) litera (a) punctul (iii) din respectivul regulament, orz și sorg cu boabe, altul decât sorgul hibrid destinat însămânțării, cât și de semințe ale tuturor acestor produse. Regulamentul (CE) nr. 376/2008 prevede, de asemenea, obligația de emitere a licențelor pentru importurile de rădăcini de manioc, de arorut sau de salep, topinamburi, cartofi dulci și rădăcini și tuberculi similari cu un conținut ridicat de feculă sau de inulină, proaspete, refrigerate, congelate sau uscate, chiar tăiate în bucăți sau aglomerate sub formă de pelete, pentru importurile de măduvă de sagotier și pentru importurile de cartofi dulci destinați consumului uman.
(3)
Articolul 1 alineatul (2) litera (b) punctul (i) din Regulamentul (CE) nr. 376/2008, coroborat cu partea I secțiunea A din anexa II la respectivul regulament, prevede obligația de emitere a licențelor atât pentru exporturile de, printre altele, grâu dur, secară, orz și ovăz, cât și de semințe ale tuturor acestor produse.
(4)
Anexa II la Regulamentul (CE) nr. 376/2008 face referire la codurile NC pentru a indica produsele care fac obiectul prezentării unei licențe de import sau de export în condițiile prevăzute de respectivul regulament.
(5)
Este oportun să se adapteze codurile NC utilizate în părțile I, II și III din anexa II la Regulamentul (CE) nr. 376/2008 la cele utilizate în anexa I la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (3), astfel cum a fost modificat prin Regulamentul (UE) nr. 1006/2011 al Comisiei (4). În plus, este necesar să se efectueze, în interesul clarității, mici modificări lingvistice ale anexei II la Regulamentul (CE) nr. 376/2008.
(6)
În scopul simplificării și al reducerii sarcinii administrative care le revine statelor membre și operatorilor, trebuie să se elimine obligativitatea prezentării unei licențe de import pentru importurile de semințe de grâu dur, inclusiv pentru produsele importate în cadrul contingentelor tarifare menționate la articolul 1 alineatul (2) litera (a) punctul (iii) din Regulamentul (CE) nr. 376/2008, de orz și de sorg cu boabe, altul decât sorgul hibrid destinat însămânțării, obligativitatea prezentării unei licențe de import pentru importurile de rădăcini de manioc, de arorut sau de salep, topinamburi, cartofi dulci și rădăcini și tuberculi similari cu un conținut ridicat de feculă sau de inulină, proaspete, refrigerate, congelate sau uscate, chiar tăiate în bucăți sau aglomerate sub formă de pelete, pentru importurile de măduvă de sagotier și de cartofi dulci destinați consumului uman, precum și obligativitatea prezentării unei licențe de export pentru exporturile de semințe de grâu dur, de secară, de orz și de ovăz.
(7)
În temeiul articolului 130 alineatul (1) din Regulamentul (CE) nr. 1234/2007, Regulamentul (CE) nr. 376/2008 a introdus o obligație de emitere a licențelor pentru toate importurile de produse din zahăr încadrate la codul NC 1701 importate în condiții preferențiale, altele decât contingentele tarifare. Cuantumul garanției și perioada de valabilitate a licențelor de import pentru toate produsele încadrate la respectivul cod NC și importate în condiții preferențiale, altele decât contingentele tarifare, sunt stabilite în partea I secțiunea C din anexa II la Regulamentul (CE) nr. 376/2008 prin intermediul unor trimiteri la dispozițiile specifice prevăzute de regulamentele sectoriale ale Comisiei. Deoarece aceste regulamente au fost abrogate între timp, este necesar să se specifice cuantumul garanției și perioada de valabilitate a licențelor de import pentru produsele vizate la secțiunea respectivă.
(8)
Codurile produselor pentru care este necesară o licență de import sunt enumerate în prezent în partea I din anexa II la Regulamentul (CE) nr. 376/2008. Articolul 2 din Regulamentul (CE) nr. 1667/2006 al Consiliului din 7 noiembrie 2006 privind glucoza și lactoza (5) extinde toate dispozițiile, în special cele privind regimul de schimburi cu țările terțe, adoptate pentru produsele lactate lactoză și sirop de lactoză încadrate la codul NC 1702 19 00 și la produsele industriale lactoză și sirop de lactoză încadrate la codul NC 1702 11 00. Din motive de exhaustivitate, de transparență și de claritate, este necesar să se includă codul NC 1702 11 00 în partea I din anexa II la Regulamentul (CE) nr. 376/2008.
(9)
Normele orizontale privind transferabilitatea licențelor, inclusiv transferul drepturilor care decurg din licențe sau certificate, sunt prevăzute la articolul 8 alineatul (1) din Regulamentul (CE) nr. 376/2008. Din motive de claritate privind transferabilitatea licențelor eliberate în conformitate cu articolul 1 alineatul (2) litera (a) punctul (ii) din Regulamentul (CE) nr. 376/2008 în ceea ce privește contingentele tarifare, este necesar să se adapteze articolul 6 alineatul (7) din Regulamentul (CE) nr. 1342/2003 al Comisiei din 28 iulie 2003 de stabilire a normelor speciale de aplicare a sistemului licențelor de import și de export în sectorul cerealelor și al orezului (6).
(10)
Prin urmare, Regulamentele (CE) nr. 376/2008 și (CE) nr. 1342/2003 trebuie modificate în consecință.
(11)
Din motive de claritate, este necesar să se stabilească norme privind licențele de import eliberate pentru importurile de semințe de grâu dur, inclusiv pentru produsele importate în cadrul contingentelor tarifare menționate la articolul 1 alineatul (2) litera (a) punctul (iii) din Regulamentul (CE) nr. 376/2008, de orz și de sorg cu boabe, altul decât sorgul hibrid destinat însămânțării, privind licențele de import pentru importurile de rădăcini de manioc, de arorut sau de salep, topinamburi, cartofi dulci și rădăcini și tuberculi similari cu un conținut ridicat de feculă sau de inulină, proaspete, refrigerate, congelate sau uscate, chiar tăiate în bucăți sau aglomerate sub formă de pelete, pentru importurile de măduvă de sagotier și de cartofi dulci destinați consumului uman, precum și norme privind licențele de export eliberate pentru exporturile de semințe de grâu dur, de secară, de orz și de ovăz, care continuă să fie valabile la data intrării în vigoare a prezentului regulament.
(12)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Modificarea Regulamentului (CE) nr. 376/2008
Anexa II la Regulamentul (CE) nr. 376/2008 se înlocuiește cu textul din anexa la prezentul regulament.
Articolul 2
Modificarea Regulamentului (CE) nr. 1342/2003
La articolul 6 din Regulamentul (CE) nr. 1342/2003, alineatul (7) se înlocuiește cu următorul text:
„(7) Prin derogare de la articolul 8 alineatul (1) din Regulamentul (CE) nr. 376/2008, drepturile care decurg din licențele menționate la alineatul (4) din prezentul articol nu sunt transmisibile.”
Articolul 3
Măsuri tranzitorii
La cererea părților interesate, garanțiile depuse în vederea eliberării licențelor de import pentru importurile de semințe de grâu dur, inclusiv pentru produsele importate în cadrul contingentelor tarifare menționate la articolul 1 alineatul (2) litera (a) punctul (iii) din Regulamentul (CE) nr. 376/2008, de orz și de sorg cu boabe, altul decât sorgul hibrid destinat însămânțării, a licențelor de import pentru importurile de rădăcini de manioc, de arorut sau de salep, topinamburi, cartofi dulci și rădăcini și tuberculi similari cu un conținut ridicat de feculă sau de inulină, proaspete, refrigerate, congelate sau uscate, chiar tăiate în bucăți sau aglomerate sub formă de pelete, pentru importurile de măduvă de sagotier și de cartofi dulci destinați consumului uman, precum și a licențelor de export pentru exporturile de semințe de grâu dur, de secară, de orz și de ovăz se eliberează dacă sunt îndeplinite următoarele condiții:
(a)
valabilitatea licențelor nu a expirat la data intrării în vigoare a prezentului regulament;
(b)
licențele au fost utilizate numai parțial sau nu au fost folosite deloc la data intrării în vigoare a prezentului regulament.
Articolul 4
Intrarea în vigoare
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 mai 2012.

Labels: 3
6